फुकुशिमा संयंत्र के ऊपर विमानों के उड़ान पर पाबंदी  
फुकुशिमा संयंत्र के 30 किलोमीटर के दायरे में विमानों की उड़ान पर प्रतिबंध लगा दिया गया है क्योंकि संयंत्र से विकिरण निकल रही हैं।
जापान ने मंगलवार को फुकुशिमा संयंत्र के 30 किलोमीटर के दायरे में विमानों के उड़ान पर प्रतिबंध लगा दिया है। ऐसा संयंत्र से निकलने वाले विकिरण के खतरों को देखते हुए किया गया है। चीनी समाचार एजेंसी 'सिन्हुआ' ने जापानी समाचार एजेंसी 'क्योदो' के हवाले से बताया है कि राहत एवं बचाव कार्य में लगे विमानों और हेलीकॉप्टरों को इससे अलग रखा गया है। इससे व्यावसायिक विमानों की उड़ान पर कोई विशेष प्रभाव नहीं पड़ने की बात कही जा रही है।  पिछले सप्ताह शुक्रवार को पूर्वोत्तर जापान में भूकम्प और सुनामी की भीषण तबाही में हजारों लोग मारे जा चुके हैं। भूकम्प की तीव्रता रिक्टर स्केल पर नौ मापी गई थी। इस विनाशकारी विपदा के बाद फुकुशिमा संयंत्र में विस्फोट हो गया, जिससे रेडियोधर्मी विकिरण निकल रहे हैं।